

**Lov for Norges Fleridrettsforbund**

Vedtatt 01.09.2007, med senere endringer, senest på forbundsstyremøte 08.02.2021

1. **INNLEDENDE BESTEMMELSER**

**§ 1 Formål**

(1) Norges Fleridrettsforbunds formål er å fremme interessene til boccia, teppecurling, petanque og Friskis&Svettis i Norge og representere idrettene internasjonalt.

(2) Arbeidet skal preges av frivillighet, demokrati, lojalitet og likeverd. All idrettslig aktivitet skal bygge på grunnverdier som idrettsglede, fellesskap, helse og ærlighet.

**§ 2 Organisasjon**

(1) Norges Fleridrettsforbund er en sammenslutning av alle idrettslag som organiserer boccia, teppecurling, petanque og Friskis&Svettis’ aktiviteter, og som er medlemmer av Norges idrettsforbund og olympiske og paralympiske komité (NIF).

(2) Norges Fleridrettsforbund er medlem av NIF og Cerebral Palsy International Sport and Recreation Association og Federation International de Petanque et Jeu Provencal, og skal overholde deres respektive regelverk og vedtak. NIFs lov gjelder for særforbundet uavhengig av hva som måtte stå i særforbundets egen lov.

Norges Fleridrettsforbund er organisert i tre seksjoner:

* Seksjon boccia og teppecurling
* Seksjon petanque
* Seksjon Friskis&Svettis

(3) Opptak av nye idretter samt endring av særforbundets navn, må godkjennes av Idrettsstyret.

**§ 3 Oppgaver og myndighet**

(1) Norges Fleridrettsforbund skal utvikle egen aktivitet, organisasjon, økonomi og ansatte slik at det imøtekommer de krav og utfordringer særidrettens medlemmer, norsk idrett og internasjonal idrett stiller.

(2) Særforbundet er et selvstendig rettssubjekt og ansvarlig for egen virksomhet.

Norges Fleridrettsforbund er den høyeste faglige myndighet på sine idretters område. Med faglig myndighet menes myndighet i saker som omfatter vedkommende særidrett med følgende unntak:

1. spørsmål av organisasjonsmessig art som er felles for flere idrettsgrener,
2. spørsmål vedrørende barne- og ungdomsidrett som er felles for flere idrettsgrener,
3. økonomisk kontroll i henhold til NIFs lov § 4-4 bokstav i). Dette er ikke til hinder for at særforbundene selv iverksetter kontrollrutiner,
4. internasjonal representasjon i henhold til NIFs lov § 4-4 bokstav j).

(3) Samarbeid med idrettsorganisasjoner/utøvere utenfor NIF må være godkjent og underlagt kontroll av særforbundet.

**§ 4 Medlemskap, kontingent og avgifter**

(1) Idrettslag som organiserer boccia, teppecurling, petanque og Friskis&Svettis’ aktiviteter, og er medlem av NIF, kan søke om å bli medlem i særforbundet.

(2) Søknad om medlemskap sendes Norges Fleridrettsforbund via idrettskretsen. Utmelding skjer på samme måte.

(3) Særforbundet kan fastsette kontingent og avgifter.

(4) Skyldig kontingent eller avgifter fastsatt av særforbundstinget medfører tap av møterett, stemmerett og forslagsrett til og på særforbundstinget.

(5) Forbundsstyret kan frata idrettslag medlemskapet i særforbundet dersom laget skylder kontingent eller avgift, ikke overholder NIFs eller særforbundets regelverk eller vedtak, eller på annen måte vesentlig misligholder sine medlemsforpliktelser.

1. **TILLITSVALGTE**

**§ 5 Kjønnsfordeling**

(1) Særforbundet skal arbeide for en lik kjønnsfordeling ved valg/oppnevning til styrer, komiteer mv. og representasjon til særforbundstinget. Ved valg/oppnevning av styre, råd, utvalg/komité mv. og ved representasjon til Idrettstinget, skal begge kjønn være representert. Sammensetningen skal være forholdsmessig i forhold til kjønnsfordelingen i medlemsmassen, dog slik at det ved valg/oppnevning av mer enn tre personer skal velges/oppnevnes minst to personer fra hvert kjønn. Bestemmelsen gjelder også der det velges mer enn ett varamedlem. Ansattes representant teller ikke med ved beregningen av kjønnsfordelingen.

(2) Ved valg/oppnevning til styre, råd, utvalg/komité mv. i strid med bestemmelsen, skal styret innen én måned etter tinget sende ut innkalling til ekstraordinært ting der nytt valg foretas. Eksisterende medlemmer i det aktuelle styret, komiteen mv. blir sittende til nytt styre, komité mv. er valgt/oppnevnt.

(3) Ved representasjon må den delegasjon som møter oppfylle bestemmelsen, hvis ikke skal antallet representanter i den fremmøtte delegasjonen reduseres slik at den oppfyller bestemmelsen. Tinget kan likevel godkjenne den fremmøtte delegasjonen dersom det foreligger uforutsette forhold utenfor organisasjonsleddets kontroll.

(4) Idrettsstyret kan pålegge særforbundet å oppfylle bestemmelsen, herunder å innkalle til nytt ting eller foreta ny oppnevning.

(5) Idrettsstyret kan, når det foreligger særlige forhold, gi dispensasjon fra denne bestemmelsen for et valg/oppnevning.

**§ 6 Valgbarhet og representasjonsrett for arbeidstaker**

(1) Med arbeidstaker etter denne bestemmelsen menes person som:

1. utfører lønnet arbeid for et organisasjonsledd tilsvarende en stillingsbrøk på mer enn 20 %, eller
2. mottar mer enn 1 G i lønn/andre ytelser fra et organisasjonsledd i løpet av et kalenderår.

(2) En arbeidstaker i et organisasjonsledd er ikke valgbar til styre, råd, utvalg/komité mv. i organisasjonsleddet eller overordnet organisasjonsledd. Tillitsvalgt som får relevant ansettelse i et organisasjonsledd, plikter å fratre tillitsvervet ved tiltredelse av stillingen, og kan ikke gjeninntre før ansettelsesforholdet er opphørt.

(3) En arbeidstaker i et organisasjonsledd kan ikke velges eller oppnevnes som representant til ting eller ledermøte i overordnet organisasjonsledd. Det kan heller ikke velges eller oppnevnes representant som er arbeidstaker i det organisasjonsledd representasjonen skjer.

(4) Bestemmelsen er ikke til hinder for at organisasjonsleddet gir de ansatte rett til å utpeke ansattrepresentant(er) til organisasjonsleddets styre.

(5) En person som er valgt eller oppnevnt i strid med bestemmelsen, anses ikke som valgt eller oppnevnt.

(6) Idrettsstyret kan, når det foreligger særlige forhold, gi dispensasjon fra bestemmelsen for et valg/oppnevning.

**§ 7 Valgbarhet og representasjonsrett for andre personer med tilknytning til et organisasjonsledd**

(1) En person som har en økonomisk særinteresse i driften av et organisasjonsledd som overstiger 1 G i løpet av kalenderåret er ikke valgbar til styre, råd, utvalg/komité innen særforbundet eller NIF. Det samme gjelder styremedlem, ansatt eller aksjonær med vesentlig innflytelse, i en juridisk person som har slik økonomisk særinteresse som nevnt i første setning. Begrensningen gjelder ikke for styremedlem oppnevnt av et organisasjonsledd. Tillitsvalgt som får en slik økonomisk særinteresse, styreverv, ansettelse eller eierandel, plikter å fratre tillitsvervet, og kan ikke gjeninntre før ansettelsesforholdet mv. er opphørt.

(2) Person som i henhold til første ledd ikke er valgbar, kan heller ikke velges eller oppnevnes som representant til ting eller ledermøte i overordnet organisasjonsledd. Det kan heller ikke velges eller oppnevnes representant som har en tilsvarende tilknytning til det organisasjonsleddet representasjonen skjer.

(3) En person som er valgt eller oppnevnt i strid med bestemmelsen anses som ikke valgt eller oppnevnt.

(4) Idrettsstyret kan, når det foreligger særlige forhold, gi dispensasjon fra bestemmelsen for et valg/oppnevning.

**§ 8 Inhabilitet**

(1) En tillitsvalgt, oppnevnt representant eller ansatt i særforbundet er inhabil til å tilrettelegge grunnlaget for en avgjørelse eller til å treffe avgjørelse:

a) når vedkommende selv er part i saken,

b) når vedkommende er i slekt eller svogerskap med en part i opp- eller

nedstigende linje eller i sidelinje så nær som søsken,

1. når vedkommende er eller har vært gift med eller er forlovet eller samboer

med en part,

1. når vedkommende leder eller har ledende stilling i, eller er medlem av styret i

et organisasjonsledd eller annen juridisk person som er part i saken.

(2) Likeså er vedkommende inhabil når andre særegne forhold foreligger som er egnet til å svekke tilliten til vedkommendes upartiskhet; blant annet skal det legges vekt på om avgjørelsen i saken kan innebære særlig fordel, tap eller ulempe for vedkommende selv eller noen som vedkommende har nær personlig tilknytning til. Det skal også legges vekt på om inhabilitetsinnsigelse er reist av en part.

(3) Er en overordnet inhabil, kan avgjørelse i saken heller ikke treffes av direkte underordnet i særforbundet.

(4) Inhabilitetsreglene får ikke anvendelse dersom det er åpenbart at den tillitsvalgte, oppnevnte representanten eller ansattes tilknytning til saken eller partene ikke vil kunne påvirke vedkommendes standpunkt og idrettslige interesser ikke tilsier at vedkommende viker sete.

(5) Med part menes i denne bestemmelsen person, herunder juridisk person, som en avgjørelse retter seg mot eller som saken ellers direkte gjelder.

(6) I styrer, komiteer og utvalg treffes avgjørelsen av organet selv, uten at vedkommende medlem deltar. Dersom det i en og samme sak oppstår spørsmål om inhabilitet for flere medlemmer, kan ingen av dem delta ved avgjørelsen av sin egen eller et annet medlems habilitet, med mindre organet ellers ikke ville være vedtaksført i spørsmålet. I sistnevnte tilfelle skal alle møtende medlemmer delta. Medlemmet skal i god tid si fra om forhold som gjør eller kan gjøre vedkommende inhabil. Før spørsmålet avgjøres, bør varamedlem eller annen stedfortreder innkalles til å møte og delta ved avgjørelsen dersom det kan gjøres uten vesentlig tidsspille eller kostnad.

(7) I øvrige tilfeller avgjør vedkommende selv om vedkommende er inhabil. Dersom en part krever det og det kan gjøres uten vesentlig tidsspille, eller vedkommende ellers finner grunn til det, skal vedkommende selv forelegge spørsmålet for sin nærmeste overordnede til avgjørelse.

**§ 9 Vedtaksførhet, flertallskrav og protokoll**

(1) Styrer, komiteer og utvalg i særforbundet er vedtaksføre når et flertall av medlemmene er til stede. Vedtak fattes med flertall av de avgitte stemmene. Ved stemmelikhet er møteleders stemme avgjørende.

(2) Vedtak kan fattes ved skriftlig behandling eller ved fjernmøte, dersom et flertall av medlemmene gir sin tilslutning til dette. Ved skriftlig behandling sendes kopier av sakens dokumenter samtidig til alle medlemmer med forslag til vedtak. Ved fjernmøte skal alle møtedeltakerne kunne kommunisere med hverandre.

(3) Det skal føres protokoll fra styremøter. Protokollene skal være tilgjengelige for særforbundets medlemmer/tilsluttede organisasjonsledd, med mindre styret bestemmer noe annet i den enkelte sak.

**§ 10 Refusjon av utgifter. Godtgjørelse**

(1) Tillitsvalgt kan motta refusjon for nødvendige, faktiske utgifter som påføres vedkommende i forbindelse med utførelsen av vervet.

(2) Tillitsvalgt kan motta en rimelig godtgjørelse for sitt arbeid.

(3) Godtgjørelse til styret og generalsekretær/daglig leder skal klart fremgå av vedtatt budsjett og regnskap.

1. **ØKONOMI**

**§ 11 Regnskaps- og revisjonsplikt mv.**

(1) Særforbundet er regnskaps- og revisjonspliktig, og skal utarbeide et årsregnskap som fastsettes senest seks måneder etter regnskapsårets slutt. Idrettsstyret kan sette en tidligere frist. Årsregnskapet skal undertegnes av samtlige styremedlemmer. Dersom særforbundet har generalsekretær/daglig leder, skal også vedkommende undertegne.

(2) Særforbundet skal engasjere revisor og følge alminnelig lovgivning for regnskap og revisjon selv om det ikke er forpliktet til dette etter alminnelig lovgivning.

(3) Bankkonti skal være knyttet til særforbundet, og skal disponeres av minimum to personer i fellesskap. Alle utbetalingstransaksjoner skal være godkjent av minimum to personer i fellesskap.

(4) Særforbundet skal ha underslagsforsikring.

**§ 12 Budsjett**

(1) På særforbundstinget skal det vedtas et budsjett som inneholder alle hovedposter i resultatregnskapet. Eventuelle midler avsatttil kontrollutvalgets arbeid skal spesifiseres særskilt.

(2) Budsjettet skal være realistisk, og resultatet skal ikke vise underskudd med mindre det dekkes av positiv egenkapital.

(3) Det vedtatte budsjettet bør fremkomme i egen kolonne når årsregnskapet fremlegges.

**§ 13** **Utlån og garanti**

Særforbundet kan ikke gi lån eller stille garantier for lån hvis ikke lånet eller garantien er sikret med betryggende pant eller annen betryggende sikkerhet. Sikkerheten for lån og garantier skal opplyses i note til årsoppgjøret. Særforbundet kan dog delta i NIFs konsernkontoordning etter søknad fra særforbundet og beslutning fra Idrettsstyret.

1. **TING, STYRE, UTVALG MV.**

**§ 14 Særforbundstinget**

(1) Norges Fleridrettsforbunds høyeste myndighet er særforbundstinget som avholdes annethvert år innen utgangen av april.

(2) Særforbundstinget innkalles av styret med minst to måneders varsel til de organisasjonsledd som har representasjonsrett. Innkallingen kan henvise til at saksdokumentene gjøres tilgjengelig på særforbundets internettside eller på annen forsvarlig måte. I så fall skal det fremgå at dokumentene vil bli gjort tilgjengelig senest to uker før tinget. Forslag som skal behandles på tinget må være sendt til styret senest fire uker før tinget. Fullstendig sakliste og andre nødvendige saksdokumenter med forslag til særforbundstinget må være gjort tilgjengelig senest to uker før tinget.

(3) Ved innkalling i strid med bestemmelsen, avgjør tinget hhv. under godkjenning av innkalling og godkjenning av saklisten, om tinget er lovlig innkalt og om det er saker som ikke kan behandles.

(4) Særforbundstinget er vedtaksført med det antall godkjente representanter som møter.

(5) På særforbundstinget kan ikke behandles forslag om endring i lov eller bestemmelser som ikke er oppført på den saklisten som er gjort tilgjengelig eller sendt ut. Andre saker kan behandles når 2/3 av de stemmeberettigede representantene vedtar det ved godkjenning av saklisten.

**§ 15 Møterett, talerett, forslagsrett og stemmerett**

(1) Forslagsrett til særforbundstinget:

a) Styret.  
b) Et representasjonsberettiget organisasjonsledd.  
c) Møteberettiget komité/utvalg, i saker som ligger innenfor sitt arbeidsområde.

(2) Møterett, talerett, forslagsrett og stemmerett på særforbundstinget:

Totalt 102 stemmeberettigede som fordeles slik:

a) Forbundsstyrets medlemmer (6 medlemmer)

b) Representanter for seksjonene, inntil 96 stemmeberettigede som fordeles slik:

* Samtlige seksjoner skal tildeles 15 mandater/representanter.
* 2/3 av de resterende 51 mandatene fordeles i henhold til seksjonenes lagsantall og den siste 1/3 av de resterende 51 mandatene fordeles i henhold til seksjonens medlemstall pr 31.12 to år forut for Særforbundstinget (NIFs tall).

Ingen seksjon kan tildeles mer enn 49% av det samlede mandatantallet. Lagsrepresentantene fordeles mellom lagene på følgende måte:  
Etter idrettslagenes medlemsmasse (det største idrettslaget tildeles først, osv.).

(3) Representantene må være valgt på ordinært eller ekstraordinært årsmøte/ting, eller oppnevnt av styret.

(4) Særforbundsstyret fastsetter hvor stor del av representantenes reiseutgifter som skal dekkes av særforbundet. Reiseutgiftsfordeling kan benyttes.

(5) Møterett, talerett og forslagsrett på særforbundstinget i saker som ligger innenfor utvalgets/komiteens arbeidsområde:

1. Kontrollutvalgets medlemmer.
2. Valgkomiteens medlemmer.
3. Ledere i øvrige tingvalgte utvalg/komiteer, eventuelt nestleder eller medlem dersom leder er forhindret fra å møte.
4. Disiplinær- og sanksjonsutvalgets medlemmer

(6) Møterett og talerett på særforbundstinget:

a) Revisor, i saker som ligger innenfor sitt arbeidsområde.

b) Særforbundets generalsekretær.

c) Representant fra NIF.

(7) For å ha stemmerett, være valgbar til tingvalgte organer og kunne velges/oppnevnes som representant til Idrettstinget, må man ha fylt 15 år i løpet av kalenderåret, vært medlem av et idrettslag som er medlem i særforbundet i minst én måned og ha gjort opp sine økonomiske forpliktelser til idrettslaget.

(8) En person kan ikke samtidig inneha mer enn et av følgende verv i et særforbund: medlem av styret, valgkomité, kontrollutvalg, lovutvalg, revisor, utvalg som ilegger sanksjoner. Person med slikt verv kan ikke møte på særforbundstinget som representant for et annet organisasjonsledd.

**§ 16 Ledelse av særforbundstinget**

Tinget ledes av valgt(e) dirigent(er). Verken dirigent eller protokollfører behøver å være valgt/oppnevnt representant.

**§ 17 Særforbundstingets oppgaver**

Særforbundsstinget skal:

1. Godkjenne de fremmøtte representantene.
2. Velge dirigent(er).
3. Velge protokollfører(e).
4. Velge to representanter til å underskrive protokollen.
5. Godkjenne innkallingen.
6. Godkjenne saklisten.
7. Godkjenne forretningsorden.
8. Behandle beretning for særforbundet, herunder beretninger fra tingvalgte organer.
9. Behandle særforbundets regnskap i revidert stand, styrets økonomiske beretning, revisors beretning og kontrollutvalgets beretning.
10. Behandle forslag og saker.
11. Fastsette eventuell kontingent.
12. Behandle langtidsplan og langtidsbudsjett.
13. Engasjere revisor til å revidere særforbundets regnskap.
14. Foreta følgende valg:
15. a) President og 1. og 2. visepresident   
    b) 3 styremedlemmer og 3 personlige varamedlemmer (en fra hver seksjon)   
    c) Kontrollkomité med leder, 3 medlemmer (en fra hver seksjon), alle 4 med  
     hvert sitt personlige varamedlem.   
    d) Representanter til ting og møter i de organisasjoner særforbundet er tilsluttet   
     eller gi styret fullmakt til å oppnevne representantene.   
    e) Valgkomité med leder, 3 medlemmer (en fra hver seksjon), alle 4 med hvert   
     sitt personlige varamedlem.  
    f) Disiplinær- og sanksjonsutvalget med leder, 2 medlemmer og 1 vara. To fra   
     hver av seksjonene petanque og boccia/teppecurling

President, 1. visepresident og 2. visepresident velges enkeltvis. De øvrige medlemmer til styret bør velges samlet. Deretter velges varamedlemmene samlet, og ved skriftlig valg avgjøres rekkefølge i forhold til stemmetall.

Styret skal ha minst ett styremedlem som på valgtidspunktet var under 26 år.

**§ 18 Stemmegivning på særforbundstinget**

(1) Med mindre annet er bestemt i denne lov, skal et vedtak for å være gyldig være truffet med alminnelig flertall av de avgitte stemmer. Ingen representant har mer enn én stemme, ingen kan stemme på vegne av andre. Blanke stemmer skal anses som ikke avgitt.

2) Valg foregår skriftlig hvis det foreligger mer enn ett forslag eller det fremmes krav om det. Blanke stemmer, eller stemmer på kandidater som ikke er foreslåtte, eller som inneholder flere kandidater enn det antall som skal velges, teller ikke, og stemmene anses som ikke avgitt.

(3) Når et valg foregår enkeltvis og en kandidat ikke oppnår mer enn halvparten av de avgitte stemmer, foretas omvalg mellom de to kandidater som har oppnådd flest stemmer. Er det ved omvalg stemmelikhet, avgjøres valget ved loddtrekning.

(4) Når det ved valg skal velges flere ved en avstemning, må alle, for å anses valgt, ha mer enn halvparten av de avgitte stemmer. Dette gjelder ikke ved valg av varamedlem. Hvis ikke tilstrekkelig mange kandidater har oppnådd dette i første omgang, anses de valgt som har fått mer enn halvparten av stemmene. Det foretas så omvalg mellom de øvrige kandidater og etter denne avstemning anses de valgt som har fått flest stemmer. Er det ved omvalg stemmelikhet, avgjøres valget ved loddtrekning.

**§ 19 Ekstraordinært særforbundsting**

(1) Ekstraordinært særforbundsting innkalles av styret med minst 2 ukers frist etter:

1. Vedtak av særforbundsstyret eller særforbundstinget.
2. Vedtak av Idrettsstyret eller Idrettstinget.
3. Skriftlig krav fra de organisasjonsledd som på siste særforbundsting representerte ¼ av de stemmeberettigede representanter.

(2) Saklisten og andre nødvendige dokumenter skal vedlegges innkallingen eller være gjort tilgjengelig på forsvarlig måte og dette skal fremgå av innkallingen.

(3) Et ekstraordinært særforbundsting er vedtaksført med det antall godkjente representanter som møter.

(4) Et ekstraordinært særforbundsting skal bare behandle de saker som er angitt i vedtaket eller i kravet/kravene om innkalling av det ekstraordinære særforbundstinget.

(5) Ved innkalling i strid med bestemmelsen, avgjør det ekstraordinære tinget hhv. under godkjenning av innkalling og godkjenning av saklisten, om det ekstraordinære tinget er lovlig innkalt og om det er saker som ikke kan behandles.

**§ 20** **Disposisjoner av vesentlig betydning, ekstraordinær karakter eller betydelig omfang**

Disposisjoner av vesentlig betydning, ekstraordinær karakter, eller betydelig omfang i forhold til særforbundets størrelse eller virksomhet må vedtas på tinget. Slike disposisjoner må fattes med 2/3 flertall, dersom 1/3 av de stemmeberettigete krever det.

**§ 21 Særforbundets styre**

(1) Særforbundet ledes og forpliktes av styret som er særforbundets høyeste myndighet mellom tingene.

(2) Styret skal bl.a.:

1. Iverksette særforbundstingets og NIFs vedtak og bestemmelser.
2. Forestå særforbundets daglige administrasjon, representere dette utad og utøve dens faglige myndighet.
3. Påse at særforbundets midler brukes og forvaltes på en forsiktig måte i samsvar med de vedtak som er fattet på tinget eller av overordnet organisasjonsledd, og sørge for at særforbundet har en tilfredsstillende organisering av regnskaps- og budsjettfunksjonen, og har en forsvarlig økonomistyring.
4. Arbeide med saker som er nevnt i § 3.
5. Oppnevne utvalg, råd og komiteer etter oppdrag fra tinget eller som styret finner påkrevet, samt utarbeide mandat/instruks for disse.
6. Oppnevne representanter til Idrettstinget dersom særforbundstinget ikke har valgt representanter.

(3) Styret skal avholde møter når presidenten bestemmer det eller minst to styremedlemmer forlanger det.

(4) Forbundsstyret skal ikke løfte oppgaver opp fra seksjonsstyrene, prinsippet skal være at aktivitet skal tilrettelegges i seksjonsstyrene.

**§ 22 Kontrollutvalg**

1. Kontrollutvalget har følgende oppgaver:
   1. Påse at særforbundets virksomhet drives i samsvar med særforbundets og

overordnet organisasjonsledds regelverk og vedtak.

* 1. Ha et særlig fokus på at særforbundet har forsvarlig forvaltning og

økonomistyring, at dets midler benyttes i samsvar med lover, vedtak,

bevilgninger og økonomiske rammer.

* 1. Forelegges alle forslag til vedtak som skal behandles på tinget, og avgi en

uttalelse til de saker som ligger innenfor sitt arbeidsområde.

* 1. Føre protokoll over sine møter, avgi en beretning til tinget,

ha minst et årlig møte med revisor, og ved behov engasjere revisor for å utføre de revisjonsoppgaver utvalget finner nødvendig.

e) Utføre de oppgaver som fremgår av vedtatt instruks.

1. Kontrollutvalget skal ha tilgang til alle opplysninger, redegjørelser og dokumenter som utvalget anser nødvendig for å utføre sine oppgaver.

**§ 23 Valgkomité**

Valgkomiteen velges på særforbundstinget på fritt grunnlag, etter innstilling fra styret, og skal legge frem innstilling på kandidater til alle øvrige tillitsverv som skal velges på tinget. Medlem av valgkomité som selv blir kandidat til verv, plikter å tre ut av valgkomiteen med mindre vedkommende skriftlig meddeler valgkomiteen og forslagsstiller at vedkommende ikke er aktuell for vervet.

**§ 24 Seksjoner**

Norges Fleridrettsforbund er organisert i tre seksjoner, jf. § 2. Seksjonene har faglig og administrativ myndighet innenfor sine idretter. Seksjonene er ikke selvstendige juridiske enheter eller organisasjonsledd i NIF, jf. § 2.

Bruk av en annen seksjons logo/varemerke forutsetter forutgående skriftlig godkjenning av vedkommende seksjon.

**§ 25 Seksjonsårsmøter**

Ordinære seksjonsårsmøter avholdes annethvert år innen utgangen av april, før forbundstinget og i forbindelse med avvikling av dette.

Styremedlemmer fra seksjonene i foregående periode forut for tinget har tale- og forslagsrett på forbundstinget, jf. § 15.

For seksjonsårsmøtene gjelder de samme regler som for forbundstinget med hensyn til innkalling, møterett, stemmeregler og talerett, samt møtets ledelse mv., så langt disse passer.

Hver seksjon skal utarbeide regler for idrettslagenes representasjon til seksjonsårsmøtene.

Leder i hver seksjon har møte- og talerett i forbundsstyret i de saker som angår seksjonen, og leder av hver av seksjonenes valgkomiteer har møte- og talerett i Norges Fleridrettsforbunds valgkomité.

De vedtak som fattes på seksjonsårsmøtene skal ikke være i strid med vedtak fattet av forbundsstyret eller forbundstinget, eller i strid med overordnet organisasjonsledds lover og bestemmelser.

Seksjonsårsmøtene skal:

1. Godkjenne de fremmøtte representantene.
2. Velge dirigent(er).
3. Velge protokollfører(e).
4. Velge to representanter til å underskrive protokollen.
5. Godkjenne innkallingen.
6. Godkjenne saklisten.
7. Godkjenne forretningsorden.
8. Behandle beretning for seksjonen
9. Behandle særforbundets regnskap i revidert stand, styrets økonomiske beretning, revisors beretning og kontrollutvalgets beretning.
10. Behandle forslag og saker.
11. Fastsette eventuell kontingent.
12. Behandle langtidsplan og langtidsbudsjett.
13. Foreta følgende valg:
14. Styre bestående av leder, nestleder, minst 2 medlemmer og 1 varamedlem
15. Valgkomité bestående av leder, 2 medlemmer og ett varamedlem

**§ 26 Seksjonsstyrene**

Forbundsstyrets medlemmer og generalsekretæren kan møte i seksjonsstyrene med tale- og forslagsrett.

Seksjonsstyrene skal blant annet:

1. Jobbe innenfor de økonomiske rammer som er fastsatt av forbundstinget og forbundsstyret.
2. Planlegge og gjennomføre opplæring og trening innen sine idretter.
3. Lede faglig utvikling og spre informasjon og drive rekrutteringsarbeid i sine idretter.
4. Legge til rette for at det kan drives aktivitet i de respektive idretter på en faglig, sikkerhetsmessig og økonomisk forsvarlig måte.
5. Arrangere konkurranser og eventuelt å organisere landslag i sine idretter.
6. Representerer idretten nasjonalt og internasjonalt.
7. Planlegge og gjennomføre ledermøter.
8. Innkalle til ekstraordinære seksjonsårsmøter.

Seksjonsstyrene er vedtaksføre etter de samme regler som for forbundsstyret, og innkalles til møter etter de samme regler som for dette. Ved stemmelikhet er lederens stemme avgjørende.

Seksjonsstyrene er rådgivende organer overfor forbundsstyret i sine idretter og er videre utøvende organer i sine idretter innenfor fullmakt fastsatt av forbundsstyret.

Seksjonsstyrene skal holde forbundsstyret underrettet i viktige saker, og skal opptre i samråd med forbundsstyret. Seksjonsstyrene rapporterer til forbundsstyret.

Seksjonsstyrene skal ivareta seksjonenes økonomiske forhold, samt sørge for at forvaltningen av seksjonenes midler skjer på forsvarlig måte og i henhold til budsjett godkjent av forbundstinget. Seksjonsstyrene skal forhåndsrapportere eventuelle disposisjoner som kan medføre budsjettavvik til forbundsstyret. Seksjonsstyrene skal ellers arbeide i henhold til fullmaktsreglement utarbeidet av forbundsstyret.

**V. ØVRIGE BESTEMMELSER**

**§ 27 Alminnelige disiplinærforføyninger, sanksjoner etter kamp- og konkurranseregler, straffesaker og dopingsaker**

1. For alminnelige disiplinærforføyninger og sanksjoner gjelder NIFs regelverk Forbundet har eget reglement for Disiplinær- og sanksjonsutvalg, vedtatt av forbundsstyret 9. januar 2020.
2. For straffesaker og dopingsaker gjelder NIFs regelverk.

**§ 28 Avtaler og samarbeid mellom særforbundet og næringslivet**

Avtaler og samarbeid mellom særforbundet og næringslivet reguleres i NIFs lov kapittel 13.

**§ 29 Idrettens markeds-, medie- og arrangementsrettigheter**

Markeds-, medie- og arrangementsrettigheter reguleres i NIFs lov kapittel 14.

**§ 30 Lovendring**

(1) Styret skal oppdatere loven i samsvar med eventuelle endringer i NIFs lov/lovnorm, og gjøre endringene kjent i organisasjonen så snart de er vedtatt av styret.

(2) Øvrige lovendringer kan bare foretas på ordinært eller ekstraordinært særforbundsting etter å ha vært oppført på saklisten, og krever 2/3 flertall av de avgitte stemmer.

Endringene trer i kraft straks, med mindre tinget vedtar noe annet. Dersom tinget vedtar lovendringer, sendes protokollen til Idrettsstyret. Ved eventuell motstrid mellom særforbundets regelverk og NIFs regelverk, går NIFs regelverk foran. Idrettsstyret kan, som overordnet organisasjonsledd, pålegge nødvendig endring for å unngå motstrid med NIFs regelverk.

(3) Endringer i §§ 27 og 28 kan ikke vedtas av særforbundet selv med mindre endringene følger av NIFs regelverk eller lovnorm.

**§ 31 Oppløsning – sammenslutning – utmelding**

(1) Særforbund som ønsker å melde seg ut av NIF, sender melding om dette direkte til Idrettsstyret og anses utmeldt 3 måneder etter at Idrettsstyret har mottatt meldingen.

(2) Forslag om oppløsning av særforbund må først behandles på ordinært ting. Blir oppløsning vedtatt med minst 2/3 flertall, innkalles det til ekstraordinært ting som avholdes tidligst tre måneder senere. For at oppløsning skal skje må vedtaket her gjentas med 2/3 flertall.

(3) Ved utmelding eller tap av medlemskap skal eiendeler opparbeidet som en direkte følge av særforbundets medlemskap i NIF, tilfalle et formål godkjent av Idrettsstyret. Ved oppløsning, eller annet opphør, tilfaller særforbundets overskytende midler etter avvikling et formål godkjent av Idrettsstyret.

(4) Vedtak om sammenslutning med andre særforbund, og nødvendige lovendringer i tilknytning til dette, fattes med 2/3 flertall på tinget.